Prva (1.) izmjena Poziva

**PRAVILA O PROVEDBI POSTUPAKA NABAVA ZA NEOBVEZNIKE ZAKONA O JAVNOJ NABAVI**

**1.** Ova Pravila o provedbi postupaka nabava za neobveznike Zakona o javnoj nabavi primjenjuju se na sve subjekte, osim na one navedene u članku 6. i 7. Zakona o javnoj nabavi (Narodne novine, broj 120/16).

Subjekti iz točke 1. ovoga Priloga su Korisnici ili Partneri Korisniku bespovratnih sredstava te su dužni provoditi nabavu radova, roba i usluga s pažnjom dobrog gospodarstvenika, pri tom vodeći računa o racionalnom i učinkovitom trošenju dodijeljenih sredstava na način da roba, radovi i usluge koje nabavljaju odgovaraju svrsi Projekta.

**1.2.** NOJN je obvezan postupati po ***načelu izbjegavanja sukoba interesa***. Navedeno znači da bi se iz postupka, što uključuje i sklapanje ugovora/ izdavanje narudžbenice trebale izuzeti osobe koje su u sukobu interesa u odnosu na povezana društva[[1]](#footnote-2)i povezane osobe[[2]](#footnote-3), osim u slučaju ako je povezano društvo odnosno povezana osoba (obuhvaćeno terminom: povezani subjekti) jedino koje može isporučiti robu, radove ili usluge zbog tehničkih razloga ili razloga postojanja isključivih prava na predmetu koji se nabavlja, a što je NOJN dužan i dokazati.

Sukob interesa između NOJN-a i povezanih subjekta obuhvaća situacije kada predstavnici NOJN-a[[3]](#footnote-4) koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, i to:

1. ako predstavnik NOJN-a istodobno obavlja upravljačke poslove u povezanom subjektu, ili

2. ako je predstavnik NOJN-a vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga povezanog subjekta s više od 0,5 %.

3. ako je riječ o srodnicima po krvi u uspravnoj liniji ili u pobočnoj liniji do četvrtog stupnja, srodnicima po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika NOJN-a kada se radi o čelniku te članu upravnog, upravljačkog ili nadzornog tijela NOJN-a.

Iznimno, sukob interesa ne postoji ako je povezana osoba predstavnika NOJN-a poslovne udjele, dionice odnosno druga prava na temelju kojih sudjeluje u upravljanju odnosno u kapitalu povezanog subjekta s više od 0,5 % stekla u razdoblju od najmanje dvije godine prije imenovanja odnosno stupanja na dužnost predstavnika NOJN-a s kojim je povezana te ako je opravdana primjena posebnog postupka nabave iz toč. 11. i 12. ovih Pravila.

**1.3.** NOJN je obvezan poštivati ***načelo razmjernosti*** te time osigurava da je svaka mjera koja se odabere nužna i prikladna s obzirom na svrhu nabave. Kriteriji za odabir ponude koji se propisuju pozivom na dostavu ponuda te primjenjuju tijekom pregleda i ocjene ponuda moraju biti razmjerni veličini, prirodi i složenosti nabave i ugovora koji proizlazi iz iste.

**1.4.** NOJN mora postupati poštujući ***načelo jednakog postupanja i zabrane diskriminacije*** kojim se osigurava nepristran, objektivan i cjelovit tretman svih sudionika u svim fazama postupka nabave. NOJN ne smije odrediti uvjete sudjelovanja na način koji bi predstavljao neopravdanu prepreku za sudjelovanje određenih (primjerice stranih) gospodarskih subjekata (diskriminatorni uvjeti sposobnosti glede stranih gospodarskih subjekata poput registracije u posebne upisnike ili posjedovanja posebnih dozvola/ovlaštenja kako bi obavljali djelatnost u RH sukladno posebnim propisima).

**1.5.** Pri odabiru postupka nabave, NOJN-ovi moraju voditi računa o tome da umjetno ne dijele predmet nabave[[4]](#footnote-5) kako bi izbjegli složeniji postupak nabave u skladu s odredbama ovih Pravila.

**1.6.** NOJN je obvezan poduzeti sve mjere u skladu *s* ***načelom racionalnog i ekonomičnog trošenja sredstava*** u kontekstu usporedbe cijena i trenutne tržišne vrijednosti predmeta nabave.

**2.** Ako postoji sumnja da je ugovorena cijena s dobavljačem/ugovarateljem neopravdano visoka (viša od 20% od iznosa prihvatljivog troška za pripadajuću stavku iz ugovora o bespovratnim sredstvima), Posredničko tijelo ima pravo zatražiti dodatne popratne dokumente i pojašnjenja od NOJN-a kako bi uklonio sumnju da je ugovorena cijena neopravdano visoka. Posredničko tijelo može odbiti iznos troškova/izdataka koji neopravdano prelaze iznos ugovorenih prihvatljivih troškova za pripadajuću stavku i ima pravo taj iznos proglasiti neprihvatljivim u postupku kontrole prihvatljivosti troškova/izdataka.

**POSTUPAK NABAVE S JEDNIM PONUDITELJEM**

**3.** Za nabavu roba i usluga čija ukupna procijenjena vrijednost predmeta nabave bez PDV-a definirana Planom nabave iznosi **do 400.000,00 kuna** (uključujući 400.000,00 kn), odnosno za nabavu radova[[5]](#footnote-6) **do 1.000.000,00 kuna** (uključujući 1.000.000,00 kn), NOJN-ovi mogu sklopiti s jednim ponuditeljem pisani ugovor s pružateljem usluga/dobavljačem roba/izvođačem radova ili izdati narudžbenicu. Ugovor o tako nabavljenoj robi, radovima ili uslugama, ili narudžbenica služe kao dokaz o izvršenju nabave.

**3.1.** NOJN je u postupku nabave s jednim ponuditeljem dužan odbiti sklapanje pisanog ugovora ili narudžbenice, ako utvrdi da je ponuđena cijena pružatelja usluga/dobavljača roba/izvođača radova veća od iznosa iz t. 3.

**3.2.** Ako NOJN prihvati ponudu procijenjene vrijednosti predmeta nabave veće od inicijalno dostavljene ponude, treba voditi računa da takva ponuda ne prelazi vrijednost iz t. 3. za koju je propisana provedba postupka s pozivom na dostavu ponuda, u kontekstu osiguravanja da ne nastane nepravilnost.

**POZIV NA DOSTAVU PONUDA**

**4.** Za nabavu roba i usluga čija ukupna procijenjena vrijednost predmeta nabave bez PDV-a definirana Planom nabave iznosi **iznad 400.000,00 kuna**, odnosno za nabavu radova **iznad 1.000.000,00 kuna**, NOJN je dužan objaviti Poziv na dostavu ponuda.

Poziv na dostavu ponuda se mora objaviti na internetskoj stranici [www.strukturnifondovi.hr](http://www.strukturnifondovi.hr).

NOJN može dodatno pisanim putem poslati poveznicu/ link na Poziv na dostavu ponuda na gospodarske subjekte po svom izboru.

U navedenom slučaju, NOJN je dužan provesti postupak ocjene i odabira najbolje ponude uzevši u obzir sve zaprimljene ponude (temeljem objave i dodatnog slanja poveznice).

**4.1.** Poziv na dostavu ponuda sadržava najmanje:

* naziv i adresu te najmanje jedan kontakt podatak NOJN-a
* osnovne informacije o predmetu nabave
* tehničke specifikacije i/ili opis posla i/ili sve relevantne tehničke pojedinosti predmeta nabave
* podatke o vrsti, opsegu i općoj prirodi radova/vrsti, količini i načinu isporuke robe/opisu i opsegu usluga koje će se pružati (Ako su količine stavki okvirne, obavezno naznačiti procijenjenu vrijednost nabave i da naručitelj zadržava pravo ne naručiti cijelu količinu odnosno naručiti više od okvirne količine, s tim da je isti ograničen raspoloživim financijskim sredstvima te da se time bitno ne mijenja ugovor o nabavi)
* ako je predmet nabave podijeljen na grupe, navod o mogućnosti podnošenja ponuda za jednu, više ili sve grupe
* mjesto izvršenja/izvođenja radova, isporuke robe ili pružanja usluga
* rok izvršenja radova/isporuke robe/pružanja usluga
* specifikaciju kriterija za odabir ponude koji se primjenjuju u postupku nabave
* rok za dostavu ponuda koji ne smije biti kraći od 8 kalendarskih dana (datum i vrijeme)[[6]](#footnote-7)
* način dostave ponuda
* adresu (poštansku ili elektroničku) na koju se dostavljaju ponude
* ime, prezime, broj telefona i adresu elektronske pošte osobe za kontakt.

Pored navedenog, Poziv na dostavu ponuda može sadržavati tražena jamstva, ali navedeno nije obvezan uvjet. U slučaju traženja jamstva, jamstvo mora biti dostavljeno u roku, obliku, iznosu i za razdoblje trajanja zahtijevanom Pozivom na dostavu ponuda.

**5.** NOJN može (nije obvezno) za pojedinu nabavu u pozivu na dostavu ponuda odrediti uvjete sposobnosti ponuditelja. Ukoliko određuje **uvjete sposobnosti[[7]](#footnote-8)**, NOJN treba voditi računa o jednakoj mogućnosti nadmetanja za domaće i strane gospodarske subjekte. Gospodarski subjekt mora imati mogućnost dostave u ponudi odgovarajućeg dokumenta odnosno potvrde o članstvu u odgovarajućoj komori iz zemlje poslovnog nastana te dostave izjave kojom se obvezuje (u slučaju da će njegova pouda biti odabrana) dostave potvrde o članstvu u odgovarajućoj strukovnoj hrvatskoj komori prije potpisa ugovora kako bi mogao obavljati djelatnost u Republici Hrvatskoj sukladno posebnim propisima. Isto se odnosi na sva ovlaštenja, suglasnosti i sl. koja su uvjet za obavljanje djelatnosti sukladno posebnim propisima Republike Hrvatske.

NOJN je obvezan predmet nabave opisati na jasan način, omogućavajući ponuditeljima podnošenje ponuda koje u potpunosti odražavaju potrebe NOJN-a za navedenim predmetom nabave, kao i usporedivost ponuda u odnosu na zahtjeve koje je postavio.

U slučaju navođenja robnih marki u opisu predmeta nabave, NOJN je obavezan omogućiti nuđenje jednakovrijednih proizvoda uz obavezno navođenje izraza **„ili jednakovrijedno“**, **„kao“, „tipa“, „slično“** i dr.

**6.** **Kriterij za odabir ponude** (uz uvjet da ponuda ispunjava sve uvjete iz Poziva na dostavu ponuda) može biti:

* **najniža cijena**, ili
* **ekonomski najpovoljnija ponuda** (kada je kriterij za odabir ponude najbolja vrijednost za novac, na temelju kvalitete, cijene, tehničkih prednosti, funkcionalnih značajki, ekoloških karakteristika, operativnih troškova, datuma isporuke ili slično - potrebno je odrediti relativni značaj koji se dodjeljuje svakom pojedinom kriteriju koji je odabran u svrhu određivanja najpovoljnije ponude i način njegova izračuna).

**6.1.** Ako se tijekom objave ukaže potreba za izmjenom Poziva na dostavu ponuda (ako gospodarski subjekt zahtijeva dodatne informacije, objašnjenja ili izmjene u vezi s uvjetima iz poziva na dostavu ponuda tijekom roka za dostavu ponuda), isti mora biti transparentno i istovremeno objavljen (i dostavljen, u slučaju kada je Poziv na dostavu ponuda poslan na više gospodarskih subjekata) kako bi svi gospodarski subjekti bili upoznati s izmjenom.

**6.2**. U slučaju potrebe izmjene poziva na dostavu ponuda tijekom posljednjih 5 dana prije isteka inicijalnog roka za dostavu ponuda, potrebno je razmjerno produljiti rok za dostavu ponuda za minimalno 5 dana, računajući od dana objave izmjene.

**7.** NOJN je obvezan na osnovi rezultata pregleda i ocjene ponuda odbiti :

* ponudu koja nije cjelovita (ne sadrži sve Pozivom na dostavu ponuda propisane obveze elemente),
* ponudu koja nije u skladu sa odredbama poziva na dostavu ponuda,
* ponudu u kojoj cijena nije iskazana u apsolutnom iznosu,
* ponudu koja sadrži pogreške, nedostatke odnosno nejasnoće ako pogreške, nedostaci odnosno nejasnoće nisu uklonjive,
* ponudu u kojoj pojašnjenjem ili upotpunjavanjem u skladu s ovim pravilima nije uklonjena pogreška, nedostatak ili nejasnoća,
* ponudu za koju ponuditelj nije pisanim putem prihvatio ispravak računske pogreške,
* ako nisu dostavljena zahtijevana jamstva,

**7.1.** NOJN može odbiti ponudu čija je cijena veća od osiguranih sredstava za nabavu.

**7.2**. NOJN **ne smije** mijenjati uvjete propisane Pozivom na dostavu ponuda tijekom postupka pregleda i ocjene ponuda.

**7.3.** Ako su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, NOJN može, poštujući načela jednakog tretmana i transparentnosti, zahtijevati od dotičnih gospodarskih subjekata da dopune, razjasne, upotpune ili dostave nužne informacije ili dokumentaciju u primjerenom roku. **Navedeno postupanje ne smije dovesti do pregovaranja, odnosno navedenim postupanjem se ne smiju mijenjati kriteriji za odabir ponude i cijena.**

**PREGLED I OCJENA PONUDE**

**8.** NOJN otvara i ocjenjuje dostavljene ponude, na temelju uvjeta propisanim Pozivom na dostavu ponuda, o čemu se sastavlja zapisnik.

**8.1.** Zapisnik o otvaranju i ocjenjivanju ponuda sadržava najmanje:

* naziv i sjedište NOJN -a,
* mjesto te datum i sat početka i završetka otvaranja ponuda,
* predmet nabave,
* vrstu postupka nabave (sukladno ovim pravilima)
* ime i prezime nazočnih osoba te njihove potpise,
* naziv i sjedište ponuditelja, prema redoslijedu zaprimanja ponuda,
* cijenu ponude bez poreza na dodanu vrijednost i cijenu ponude s porezom na dodanu vrijednost,
* datum početka i završetka pregleda i ocjene ponuda,
* podatke o pojašnjenju u vezi s dokumentima/ponudama (uključujući podatke o ispravcima računskih pogrešaka), ako ih je bilo,
* popis traženih i dostavljenih jamstava za ozbiljnost ponude, ako ih je NOJN tražio,
* analizu ponuda vezano uz ispunjenje zahtijeva u pogledu opisa predmeta nabave i tehničkih specifikacija,
* analizu i bodovanje kriterija za odabir ponude tzv. evaluacija ponuda,
* naziv i sjedište ponuditelja čije ponude se odbijaju, uz obrazloženje razloga za odbijanje (i u slučaju neuobičajeno niske cijene ),
* naziv ponuditelja s kojim NOJN namjerava sklopiti ugovor o nabavi,
* popis priloga uz zapisnik (zahtijevani/dostavljeni dokumenti, pojašnjenja, objašnjenja).

**9.** NOJN objavljuje odluku o odabiru o odabranom ponuditelju i ukupnoj vrijednosti odabrane ponude na istom mjestu gdje je objavljen poziv na dostavu ponuda ([www.strukturnifondovi.hr](http://www.strukturnifondovi.hr))

**10.** Nakon odabira ponude, NOJN s odabranim ponuditeljem sklapa Ugovor o nabavi za nabave iz točke 4., dok za nabave iz točke 3. može sklopiti Ugovor ili dostaviti narudžbenicu.

**10.1.** Ugovor o nabavi se sklapa na temelju uvjeta iz poziva na dostavu ponuda i odabrane ponude.

**10.2.** Ugovor o nabavi sadržava najmanje sljedeće podatke:

* naziv, adresa, OIB (ID ako je primjenjivo) NOJN-a i odabranog ponuditelja,
* opis predmeta nabave koji mora jasno proizlaziti iz odabrane ponude,
* podatke o iznosu ugovora koji odgovara iznosu odabrane ponude,
* način i rokove plaćanja.

**10.3.** Narudžbenica o nabavi sadržava najmanje sljedeće podatke:

* naziv, adresa, OIB (ID ako je primjenjivo) NOJN-a i odabranog ponuditelja,
* opis predmeta nabave koji mora jasno proizlaziti iz odabrane ponude,
* podatke o iznosu ugovora koji odgovara iznosu odabrane ponude,
* način i rokove plaćanja.

**11.** U iznimnim slučajevima kada je potreba za žurnim postupanjem nastala zbog okolnosti koje NOJN nije mogao predvidjeti, izbjeći niti otkloniti, a nisu posljedica njegova djelovanja i/ili propuštanja te se odnose na potrebu očuvanja ljudskog života i zdravlja, imovine ili sprečavanje daljnje štete na imovini povezanoj s ugovorom, NOJN može, neovisno o iznosu predmeta nabave, sklopiti ugovor na način opisan u točki 3. ovog Priloga, pri čemu NOJN mora detaljno obrazložiti razloge i okolnosti te odluku potkrijepiti odgovarajućim dokazom.

**12.** Ako ne postoji mogućnost prikupljanja ponuda na tržištu jer je predmet nabave isključivo vezan uz određeni gospodarski subjekt koji ga jedini može isporučiti (zbog tehničkih razloga, nadogradnje postojećeg sustava/međuoperabilnosti ili razloga koji se odnose na zaštitu posebnih ili isključivih prava) NOJN može, neovisno o iznosu predmeta nabave, isti ugovoriti na način opisan u točki 3. ovog Priloga, pri čemu NOJN mora detaljno obrazložiti razloge i okolnosti.

**13.** Ako je potrebno ugovoriti dodatne radove, robu ili usluge u odnosu na one iz Ugovora o dodjeli bespovratnih sredstava, koji su nužni za završetak projekta te u navedenom slučaju ukupna vrijednost dodatno ugovorenih radova, roba ili usluga ne prelazi 50% ukupne vrijednosti osnovnog ugovora o nabavi, NOJN može ugovoriti na način opisan u točki 3. ovog Priloga. Pri sklapanju dodatka ugovoru jedinične cijene iz osnovnog ugovora ne smiju se povećavati.

1**4.** Okolnosti i nastale slučajeve iz točaka 11., 12. i 13. bit će potrebno detaljno obrazložiti Posredničkom tijelu koje nadgleda provedbu ugovora o dodjeli bespovratnih sredstava. U navedenom slučaju Posredničko tijelo ima pravo ocijeniti jesu li obrazložene okolnosti za takvo postupanje opravdane ili nisu.

**14.1.** **U slučaju nepoštivanja ovih pravila, postupak nabave je podložan financijskim korekcijama definiranim u Pravilima o financijskim korekcijama koje čine sastavni dio uvjeta Ugovora o dodjeli bespovratnih sredstava**. **Prijavitelji na poziv na dodjelu bespovratnih sredstva, korisnici bespovratnih sredstava i njihovi partneri u provedbi projekta su obvezni u primjeni ovog Pravila rukovoditi se i Pravilima o financijskim korekcijama tako da ne postupaju/propuštaju postupati na način koji predstavlja nepravilnost iz Pravila o financijskim korekcijama.**

**15.** Kada su ispunjeni uvjeti iz članka 39. **važećeg Zakona o javnoj nabavi** (Narodne novine, broj, 120/16), NOJN-ovi su pri sklapanju ugovora o javnim radovima i ugovora o javnim uslugama obvezni primijeniti Zakon o javnoj nabavi.

„Ugovori koje subvencioniraju ili sufinanciraju javni naručitelji

Članak 39.

(1) Ovaj Zakon primjenjuje fizička ili pravna osoba ili tijelo koja nije ni javni ni sektorski naručitelj (drugi subjekt) za sklapanje ugovora za nabavu:

1. radova koje izravno subvencionira ili sufinancira jedan ili više javnih naručitelja s više od 50 % i čija je procijenjena vrijednost nabave jednaka ili veća od vrijednosti europskog praga za nabavu radova, ako ti ugovori uključuju radove niskogradnje iz Priloga II. ovoga Zakona ili radove visokogradnje za bolnice, građevine namijenjene za sport, rekreaciju i odmor, školske i zgrade visokih učilišta te zgrade koje se koriste u administrativne svrhe

2. usluga koje izravno subvencionira ili sufinancira jedan ili više javnih naručitelja s više od 50 % i čija je procijenjena vrijednost nabave jednaka ili veća od vrijednosti europskog praga za nabavu usluga za decentralizirane javne naručitelje i koje su u vezi s ugovorima o radovima u smislu točke 1. ovoga stavka.

(2) Javni naručitelj koji subvencionira ili sufinancira ugovore iz stavka 1. ovoga članka obvezan je osigurati primjenu ovoga Zakona, ako on sam ne dodjeljuje takav ugovor ili ako dodjeljuje taj ugovor u ime i za račun drugog subjekta.“

**15.1.** NOJN nije obvezan provoditi neprihvatljive aktivnosti unutar projekta i primjenjivati ovo Pravilo kada je riječ o neprihvatljivim troškovima projekta, pod sljedećim uvjetima:

* treba se obratiti pozornost da se predmetna situacija ne izjednačava sa slučajem kada je aktivnost prihvatljiva, ali pripadajući troškovi nisu. U tom slučaju NOJN je obavezan provesti te aktivnosti ako su bile predmetom ocjene (bodovanja u postupku dodjele bespovratnih sredstava) ili su neizostavan dio projekta, ali nije obvezan primijeniti ovo Pravilo.
* u situaciji kada se radi o jednom predmetu nabave, ne trebaju se odvajati stavke prihvatljivih i neprihvatljivih troškova na način da se samo prikazuju prihvatljivi troškovi, jer je riječ o međusobno ovisnim troškovima zbog kojih se predmet nabave razmatra kao cjelina, a što podrazumijeva i primjenu pravila za NOJN u odnosu na (cijeli) predmet nabave. Je li riječ o jednom predmetu nabave ocjenjuje NOJN kao naručitelj, što ne isključuje obvezu NOJN-a postupiti po takvoj uputi Posredničkog tijela razine 2, ili pak u skladu s uvjetima poziva na dodjelu bespovratnih sredstava, ako navedeno utvrđuju.

**IZUZEĆA**

**16.** Sve prethodno navedeno ne primjenjuje se na sljedeće ugovore koje sklapa NOJN:

* stjecanje, razvoj, produkciju ili koprodukciju programskog materijala namijenjenog za audiovizualne medijske usluge ili radijske medijske usluge koje sklapaju pružatelji audiovizualnih ili radijskih medijskih usluga
* termine pružanja radiotelevizijskog ili programskog emitiranja koji se sklapaju s pružateljima audiovizualnih ili radijskih medijskih usluga
* oglašavanje na društvenim mrežama bez posredovanja marketinških agencija
* usluge arbitraže i mirenja
* usluge pravnog savjetovanja koje odvjetnik pruža tijekom pripreme bilo kojeg od postupaka i usluge pravnog zastupanja stranaka od strane odvjetnika
* usluge ovjeravanja i potvrđivanja dokumenata koje pružaju javni bilježnici
* ugovore o radu
* usluge istraživanja i razvoja koje su obuhvaćene CPV oznakama 73000000-2 do 73120000-9, 73300000-5, 73420000-2 i 73430000-5 ako korist od njih nema isključivo naručitelj za svoju uporabu u obavljanju svojih poslova te u cijelosti ne plaća pružanje tih usluga
* ugovore kojima se pribavlja usluga objave u Narodnim novinama
* izdatak za jamstva koje izdaje banka ili druga financijska institucija (ako je riječ o prihvatljivom izdatku)
* stjecanje zemljišta ili postojećih građevina (ne uključuje najam ili zakup).

**16.1.** NOJN ne mora provesti postupak nabave u situaciji kada je:

* riječ o troškovima koji se na temelju propisa ili drugih obvezujućih akata plaćaju unaprijed tijelima javne vlasti, jedinicama lokalne i/ili regionalne samouprave ili javnim poduzećima , a koji čine prihod državnog proračuna i/ili prihod proračuna jedinice lokalne ili/regionalne samouprave, (kao što su trošak komunalnog doprinosa, uporabne dozvole, energetski priključak, vodni priključak, službene pristojbe za zaštitu intelektualnoga vlasništva i dr.),
* NOJN-ov projektni prijedlog u fazi ocjenjivanja kvalitete u postupku dodjele bespovratnih sredstava bodovan na temelju podatka o sudjelovanju na točno utvrđenim sajmovima, konferencijama ili sličnim događajima, ne provodi se nabava (nadmetanje) u odnosu na trošak (prijevoz, hotelski smještaj i kotizacija) sudjelovanja na takvim aktivnostima,
* riječ je o troškovima prihvatljivim za financiranje uz primjenu fiksne stope.

**ISKLJUČENJE**

**17.** Ponuditelj se isključuje iz postupka nabave:

* ako je on ili osoba ovlaštena po zakonu za zastupanje ponuditelja (osobe koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) pravomoćno osuđena za bilo koje od sljedećih kaznenih djela odnosno za odgovarajuća kaznena djela prema propisima države sjedišta ponuditelja ili države čiji je državljanin osoba ovlaštena po zakonu za zastupanje ponuditelja: sudjelovanje u zločinačkoj organizaciji, zločinačko udruženje, počinjenje kaznenog djela u sastavu zločinačkog udruženja, udruživanje za počinjenje kaznenih djela, terorizam ili kaznena djela povezana s terorističkim aktivnostima, pranje novca ili financiranje terorizma, dječji rad ili druge oblike trgovanja ljudima, korupcija, primanje mita u gospodarskom poslovanju, davanje mita u gospodarskom poslovanju, zlouporaba u postupku javne nabave, zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, davanje mita za trgovanje utjecajem, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, prijevara, prijevara u gospodarskom poslovanju, utaja poreza ili carine, subvencijska prijevara (Izjava)
* nije ispunio obvezu isplate plaća zaposlenicima, plaćanja doprinosa za financiranje obveznih osiguranja (osobito zdravstveno ili mirovinsko) ili plaćanja poreza u skladu s propisima Republike Hrvatske kao države u kojoj je osnovan ponuditelj, u skladu s propisima države poslovnog nastana ponuditelja (ako oni nemaju poslovni nastan u Republici Hrvatskoj), osim ako je u skladu s posebnim pravilima odobrena odgoda plaćanja navedenih obveza, te ako mu iznos dospjelih, a neplaćenih obveza nije veći od 200 kuna (Izjava i Potvrda porezne)
* ako je lažno izjavljivao, predstavio ili pružio neistinite podatke u vezi s uvjetima koje je NOJN naveo kao neophodne (Izjava, no isključenje po bilo kojoj osnovi saznavanja za navedeno).

**17.1.** NOJN prihvaća kao dokaz da se gospodarski subjekt ne nalazi u jednoj od situacija navedenih u točki 17. potpisanu izjavu osobe ovlaštene za zastupanje gospodarskog subjekta koja se dostavlja u ponudi, odnosno relevantne ažurirane popratne dokumente koji se izdaju ili im se može pristupiti posredstvom nadležnih tijela, odnosno javnih registara.

**Prilog 1**

**SADRŽAJ ZAPISNIKA**

* naziv i sjedište NOJN –a:
* mjesto te datum i sat početka i završetka otvaranja ponuda:
* predmet nabave:
* vrsta postupka nabave (sukladno ovim pravilima):
* ime i prezime nazočnih osoba te njihove potpise:
* naziv i sjedište ponuditelja, prema redoslijedu zaprimanja ponuda:
* cijenu ponude bez poreza na dodanu vrijednost i cijenu ponude s porezom na dodanu vrijednost:
* datum početka i završetka pregleda i ocjene ponuda:
* podatke o pojašnjenju u vezi s dokumentima/ponudama (uključujući podatke o ispravcima računskih pogrešaka), ako ih je bilo:
* popis traženih i dostavljenih jamstava za ozbiljnost ponude, ako ih je NOJN tražio:
* analiza ponuda vezano uz ispunjenje zahtijeva u pogledu opisa predmeta nabave i tehničkih specifikacija:
* analiza i bodovanje kriterija za odabir ponude tzv. evaluacija ponuda:
* naziv i sjedište ponuditelja čije ponude se odbijaju, uz obrazloženje razloga za odbijanje (i u slučaju neuobičajeno niske cijene ):
* naziv ponuditelja s kojim NOJN namjerava sklopiti ugovor o nabavi:
* popis priloga uz zapisnik (zahtijevani/dostavljeni dokumenti, pojašnjenja, objašnjenja):

 **Prilog 2**

 **IZJAVA O NEPOSTOJANJU SUKOBA INTERESA ZA NEOBVEZNIKE ZAKONA O JAVNOJ NABAVI (NOJN)**

za predstavnika/e i službenu osobu/članove povjerenstva za odabir ponuda u pojedinom postupku nabave

**IZJAVA\***

kojom ja, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *[ime i prezime]****a)***

kao predstavnik (odgovorna osoba)/službena osoba/član povjerenstva NOJN-a\* *[zaokružiti primjenjivo]* koji provodi i/ili sudjeluje u provođenju postupka nabave \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *[naziv i adresa NOJN-a]* postupajući u svojstvu NOJN-a, u skladu s Pravilima o provedbi postupaka nabava za neobveznike Zakona o javnoj nabavi (Pravila za NOJN)

**izjavljujem da jesam / nisam u sukobu interesa** u smislu postojanja slijedeće situacije:

1. istodobno obavljam upravljačke poslove u povezanom subjektu, ili

2. vlasnik sam poslovnog udjela, dionica odnosno drugih prava na temelju kojih sudjelujem u upravljanju odnosno u kapitalu toga povezanog subjekta s više od 0,5 %, ili

3. s povezanim subjektom sam kao čelnik tijela, član upravnog, upravljačkog ili nadzornog tijela, u odnosu srodstva po krvi u pravoj liniji ili u pobočnoj liniji do četvrtog stupnja, po tazbini do drugog stupnja, bračni ili izvanbračni drug, bez obzira na to je li brak prestao, te u odnosu posvojitelja i posvojenika.

Potpisivanjem ove izjave **shvaćam te prihvaćam** da se u slučaju utvrđivanja sukoba interesa u skladu s Pravilima za NOJN, određuje 100-%tna korekcija troška na koji se odnosi nepravilnost koja je posljedica utvrđenog sukoba interesa.

**Obvezujem se poduzeti odgovarajuće mjere** kako bi se spriječio sukob interesa.

U slučaju postojanja bilo koje prethodno opisane okolnosti, smatra se da sukob interesa postoji, teret dokazivanja suprotnog je na predstavniku NOJN-a.

\*Ova Izjava se potpisuje prije provedbe (svakog) postupka nabave, i to bilo koje vrste postupka nabave, u skladu s Pravilima za NOJN. Svaki predstavnik/službena osoba/član povjerenstva koji provodi i/ili sudjeluje u provođenju postupka nabave potpisuje zasebnu Izjavu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*[mjesto, datum i potpis]*

*Na temelju ove Izjave, predstavnik NOJN-a je obvezan u pozivu na dostavu ponude za pojedini postupak nabave navesti popis povezanih subjekata s kojima je u sukobu interesa ili navesti da ih nema.*

*Također, predstavnik NOJN-a je obvezan popis stalno ažurirati u skladu s promjenama.*

|  |
| --- |
|  **Prilog 3****Nepravilnosti u kojima se određuje financijska korekcija – nabave koje provode neobveznici Zakona o javnoj nabavi** |
|  | **Nepravilnost** | **Opis nepravilnosti** | **Visina korekcije** |
| 1. | Izostanak objave poziva na dostavu ponuda | Poziv na dostavu ponuda nije objavljen na web stranici [www.strukturnifondovi.hr](http://www.strukturnifondovi.hr)Izostala je objava na web stranici [www.strukturnifondovi.hr](http://www.strukturnifondovi.hr) kada je postojala obveza, ali je zainteresirana strana (gospodarski subjekt) imala pristup informacijama vezanima uz postupak nabave te bila u mogućnosti iskazati interes za sudjelovanjem u postupku i dobivanju tog ugovora.Osnovna pravila za objavljivanje su bila poštivana i to na način:- da je gospodarski subjekt koji se nalazi u drugoj državi članici imao pristup odgovarajućim informacijama o nabavi prije sklapanja ugovora tako da je mogao biti u mogućnosti dostaviti ponudu ili iskazati interes za sudjelovanje u dobivanju tog ugovora; - odabrani načini oglašavanja (internet, službena nacionalna glasila, lokalne novine, oglasne ploče) su primjereni s obzirom na važnost ugovora za unutarnje tržište EU i oglašeni su bitni podatci o ugovoru koji je predmet nabave, vrsti nabave i poziv da se kontaktiraju nadležne osobe NOJN-a. | 100% korekcije od \*ugovorenog iznosa 25% od ugovorenog iznosa  |
| 2. | Umjetna podjela ugovora o radovima/uslugama/nabavi robe s obzirom na procijenjenu vrijednost nabave čime se izbjegava objava poziva na dostavu ponuda u skladu s primjenjivim pravilima te se na taj način konkurentniji postupak zamjenjuje s manje konkurentnim postupkom javne nabave | Projekt u vezi s radovima ili predložena nabava određene količine robe i/ili usluga dodatno je podijeljena tako da je vrijednost nabave umjetno podijeljena, s posljedicom primjene manje konkurentnog postupka nabave s obzirom na navedene pragove za primjenu određenog postupka nabave.Izostala je objava na web stranici [www.strukturnifondovi.hr](http://www.strukturnifondovi.hr)kada je za to postojala obveza, ali je zainteresirana strana (gospodarski subjekt) imala pristup informacijama vezanima uz postupak nabave te bila u mogućnosti iskazati interes za sudjelovanjem u postupku i dobivanju tog ugovora.Osnovna pravila za objavljivanje su bila poštivana i to na način:- da je gospodarski subjekt koji se nalazi u drugoj državi članici imao pristup odgovarajućim informacijama o nabavi prije sklapanja ugovora tako da je mogao biti u mogućnosti dostaviti ponudu ili iskazati interes za sudjelovanje u dobivanju tog ugovora; - odabrani načini oglašavanja (internet, službena nacionalna glasila, lokalne novine, oglasne ploče) su primjereni s obzirom na važnost ugovora za unutarnje tržište EU i oglašeni su bitni podatci o ugovoru koji je predmet nabave, vrsti nabave i poziv da se kontaktiraju nadležne osobe NOJN-a. | 100% korekcije (agregirano)[[8]](#footnote-9)25% (agregirano) od ugovorenog iznosa  |
| 3. | Izostanak provođenja postupka javne nabave u slučajevima kada je to propisano čl. 39. Zakona o javnoj nabavi  | Izostanak primjene Zakona o javnoj nabavi, sukladno članku 39. Zakona o javnoj nabavi (ZJN 2016)Poziv na nadmetanje nije objavljen u Službenom listu EU ili/i u EOJN , ali je zainteresirana strana (gospodarski subjekt) u drugoj državi članici imala pristup informacijama vezanima uz postupak javne nabave, te bila u mogućnosti iskazati interes za sudjelovanjem u postupku i dobivanju tog ugovora:a) Poziv na nadmetanje je objavljen na nacionalnoj razini (sukladno nacionalnom zakonodavstvu) ili-osnovna pravila za objavljivanje poziva na nadmetanje su bila poštivana i to na način:b) da je gospodarski subjekt koji se nalazi u drugoj državi članici imao pristup odgovarajućim informacijama o javnoj nabavi prije sklapanja ugovora tako da je mogao biti u mogućnosti dostaviti ponudu ili iskazati interes za sudjelovanje u dobivanju tog ugovora; - odabrani načini oglašavanja (internet, službena nacionalna glasila, lokalne novine, oglasne ploče) su primjereni s obzirom na važnost ugovora za unutarnje tržište EU i oglašeni su bitni podatci o ugovoru koji je predmet javne nabave, vrsti javne nabave i poziv da se kontaktiraju nadležne osobe  | 100 % korekcije25% (agregirano) od ugovorenog iznosa  |
| 4. | Skraćivanje rokova za dostavu ponuda | Rokovi za zaprimanje ponuda (ili zaprimanje zahtjeva za sudjelovanje) bili su kraći od rokova navedenih u Pravilima za NOJN. | 100 % ako je smanjenje rokova >= 85 % 25 % ako je smanjenje rokova >= 50 % ali ne prelazi 85 %10 % ako je smanjenje rokova >= 30 % ali ne prelazi 50 %5 % ako je smanjenje rokova < 30% |
| 5. | Izostanak objave produljenih rokova | Izostanak objave produljenih rokova za zaprimanje ponuda. | 10 % Korekcija se može smanjiti na 5 % ovisno o ozbiljnosti nepravilnosti. |
| 6. | Slučajevi u kojima su potencijalni ponuditelji bili odvraćeni od nadmetanja zbog diskriminirajućih kriterija u pozivu na dostavu ponuda. | Sukladno Pravilima za NOJN radi se o povredi načela. Npr.:* kriteriji za odabir[[9]](#footnote-10) ponuditelja propisani su na način da zahtijevaju potencijalne ponuditelje točno određene nacionalnosti, zemljopisnog podrijetla ili radno iskustvo koje je moguće ostvariti jedino u manjem broju država članica EU;
 | 25% od ugovorenog iznosaKorekcija se može umanjiti na 10% ukoliko je osigurana barem minimalna razina tržišnog natjecanja |
| 7. | Uvjeti i zahtjevi koje moraju ispunjavati potencijalni ponuditelji nisu diskriminirajući, ali nisu povezani s predmetom ugovora i/ili nisu razmjerni predmetu ugovora. | Sukladno Pravilima za NOJN. Može se dokazati da minimalne razine sposobnosti za određeni ugovor nisu povezane s predmetom ugovora niti su razmjerne predmetu ugovora, pri čemu se ne osigurava jednak pristup ponuditeljima ili to ima učinak stvaranja neopravdanih prepreka otvaranju nabave za tržišno natjecanje. | 10 %5%Ako je unatoč odvraćajućem učinku ipak osigurana minimalna razina tržišnog natjecanja, npr. veći broj prihvatljivih ponuda25 % u slučaju kada minimalne razine uvjeta nisu uopće povezane s predmetom nabave ili su uvjeti za izvršenje ugovora koji su postavljeni doveli do situacije u kojoj je samo jedan gospodarski subjekt mogao predati ponudu, a takav ishod ne može se opravdati tehničkim uvjetima određenog ugovora |
| 8. | Upotreba tehničkih specifikacija na način koji nije diskriminatoran, ali ipak ima odvraćajući učinak na gospodarske subjekte | Određivanje tehničkih standarda koji su specifični i tako da se njima ne osigurava jednak pristup za ponuditelje ili imaju učinak stvaranja neopravdanih prepreka otvaranju nabave za tržišno natjecanje.Npr.* tehničke specifikacije sadrže naziv robne marke, bez naznaka „ili jednakovrijedno“, „kao“, „tipa“, „slično“ i dr.;
* tehničke specifikacije ne sadrže naziv robne marke, ali sadrže tehničke i funkcionalne zahtjeve koji su definirani na način da samo određena robna marka iste može ispuniti;
* poziv na dostavu ponude sadrži zahtjev da u trenutku predaje ponude, ponuditelj mora imati potpisan ugovor s trećim stranama o izvršenju pojedinih zadataka u okviru potencijalnog ugovora (potvrde/izjave bi trebale biti dovoljne);
 | 10 % Korekcija se može smanjiti na 5 % ako je unatoč odvraćajućem učinku ipak osigurana minimalna razina tržišnog natjecanja, npr. veći broj prihvatljivih ponuda25%u slučaju kada je navedeno dovelo do situacije u kojoj je samo jedan gospodarski subjekt mogao predati ponudu, a takav ishod ne može se opravdati tehničkim uvjetima određenog ugovora |
| 9. | Nedovoljan ili neprecizan opis predmeta nabave | Opis predmeta nabave u pozivu na dostavu ponuda nedostatan je ili neprecizan u smislu da može onemogućiti potencijalnim ponuditeljima određivanje predmeta ugovora. | 10 %  |
| 10. | Izmjena ponude tijekom pregleda i ocjene ponuda | NOJN omogućava ponuditelju izmjenu ponude tijekom ocjene ponuda, a što se ne smatra dopunom ponude na temelju točke 7.3. Pravila za NOJN. Pojašnjenje ne smije rezultirati izmjenom ponude. | 25% |
| 11. | Nejednaki tretman ponuditelja tijekom pregleda i ocjene ponuda koji je doveo do pogrešnog odabira ponuditelja | Prilikom pregleda i ocjene ponuda nije zatraženo pojašnjenje ili dopuna ponuda od svih ponuditelja, na jednak način. | 25% |
| 12. | Ponuda nije odabrana u skladu s kriterijima odabira utvrđenim u pozivu na dostavu ponude | Kriterij odabira ili ponderi navedeni u pozivu na dostavu ponude a) nisu uzeti u obzir prilikom ocjene ponude ilib) dodatni kriterij odabira nije javno objavljen a isti je uzet u obzir prilikom ocjenjivanja ponude | 10% od ugovorenog iznosa |
| Ukoliko se u slučaju pod a) ili b) radi o diskriminirajućem učinku po nacionalnoj, regionalnoj ili lokalnoj osnovi, riječ je o ozbiljnijem slučaju nepravilnosti |  25% od ugovorenog iznosa  |
| 13. | Ponuda odabranog ponuditelja nije u skladu s tehničkim specifikacijama iz poziva na dostavu ponuda. | Odabrana ponuda odudara od tehničkih specifikacija, što bi moglo dovesti do različitih rezultata vrednovanja.[[10]](#footnote-11) | 25% od ugovorenog iznosa |
| 14. | Izmjene uvjeta poziva na dostavu ponuda tijekom i nakon okončanja postupka | Tijekom ugovaranja, izvorni uvjeti postupka su izmijenjeni u korist ponuditelja, osiguravajući dodatnu financijsku korist ponuditelju u tijeku provedbe ugovora (uključuje slučajeve u kojima nije moguće izračunati financijski utjecaj), primjerice: * jamstva nisu zatražena, iako su navedena u pozivu na dostavu ponuda,
* jamstva nisu dostavljena,
* povoljniji uvjeti plaćanja (uključujući povećanje zajmova),
* smanjeni opseg usluga, roba, radova,
* produženi rokovi isporuke,
* ugovorne kazne za odgođeno izvršenje izbrisane iz odredbi ugovora
 | 25% od ugovorenog iznosa  |
| 15. | Izmjene ugovora o nabavi tijekom njegovog trajanja.Izmjena se smatra značajnom ako [[11]](#footnote-12):a) se izmjenom unosi uvjeti, koji da su bili dio prvotnog postupka nabave, bi omogućili uključivanje drugih ponuditelja različitih od onih koji su prvotno odabrani,b) bi dovele do dodjele ugovora ugovaratelju različitom od onog kojem je prvotno dodijeljen ugovor,c) se značajno povećava opseg ugovora koji sadržava radove/usluge/robe koje nisu prvotno tražene.Izmjene mijenjaju ekonomsku ravnotežu u korist ugovaratelja na način koji nije predviđen prvotnim ugovorom. | Bitni elementi sklapanja ugovora uključuju, ali nisu ograničeni na, cijenu, prirodu radova, rok završetka, uvjete plaćanja i korištene materijale. Uvijek je nužno napraviti analize za svaki pojedinačni slučaj što je bitan element, npr.:- vrijednost ugovora (i prema tome opseg ugovora) je bitno izmijenjena, te je izmjenom promijenjena cjelokupna priroda ugovora;- izmijenjeni dijelovi/odredbe ugovora značajno mijenjaju odredbe iz poziva na dostavu ponuda, osobito izmijenjeni dio prvotnog postupka nabave omogućio bi sudjelovanje dodatnih ponuditelja;- financijske odredbe izmijenjene tako da povećavaju financijski rizik NOJN-a, a povećavaju financijske koristi za ponuditelja npr. iznosi avansa/izvedbe unaprijed smanjene garancije, nedostavljanje ugovorenog sredstva osiguranja, nedostavljanje bankovne garancije, pogodovanje uvjetima plaćanja (povećanje plaćanja unaprijed), produžavanje zadanih rokova isporuke,- ugovorne kazne za kašnjenje izbrisane iz ugovornih odredbi. | 25% ugovorene cijene inovih radova / roba / usluga(ako ih ima) koje proizlaze izizmjene |
| Svako povećanje cijene veće od 50% vrijednosti izvornog ugovora. | 25% od iznosa ugovora **plus** 100% vrijednost dodatnog iznosa ugovora proizašlog iz izmjene elemenata ugovora |
| 16.  | Ostale izmjene ugovora na način da se u **manjem opsegu i s manjim značajem** utjecalo na ekonomsku ravnotežu | Npr.:- dostavljanje bankovne garancije sa zakašnjenjem (za kašnjenje u dostavi do 8 dana nije potrebno odrediti financijski ispravak, za kašnjenje od 9 do 20 radnih dana potrebno je odrediti financijski ispravak u visini 5% iznosa ugovora; za kašnjenje veće od 20 radnih dana potrebno je odrediti financijski ispravak u visini 10% iznosa ugovora). Napomena: analogno se primjenjuje i na sve dodatke predmetnog ugovora o nabavi, ukoliko je tako određeno dokumentacijom o nabavi te je stoga za odlučivanje o postojanju nepravilnosti prvenstveno potrebno utvrditi sadržaj dokumentacije o nabavi i odredbe ugovora o nabavi odnosno koje obveze za ponuditelja iz istih proizlaze- ukoliko je izvršitelj umjesto bankarske garancije, bankovne mjenice, ovjerenog čeka, obveznice koje daju osiguravajuća kuća i/ili tvrtke za obveznice ili neopozivi akreditiv dostavio bjanko zadužnicu, a dostavljeno jamstvo je dostavljeno pravodobno, pokrivalo je rok važenja na koji je isto trebalo biti i izdano te na iznos koji je zahtijevan u pozivu na dostavu ponude i ugovorom o nabavi, moguće je odrediti financijsku korekciju u visini 5% vrijednosti ugovora o nabavi.- ukoliko je zahtijevana bankarska garancija izdana i dostavljena na vrijeme, ali nije u skladu s dokumentacijom o nabavi i/ili sklopljenim ugovorom o nabavi, potrebno je odrediti za takve slučajeve financijski ispravak, proporcionalno načinu i opsegu dostavljene garancije u odnosu na dostavu zahtijevanih garancija, a što se tiče visine traženog iznosa (ukoliko se radi o dostavljenoj bankarskoj garanciji s iznosom za do 20% manjim (uključujući i 20%) od prvotno traženoga iznosa garancije potrebno je odrediti financijski ispravak u visini 5% iznosa ugovora, ukoliko je dostavljena bankarska garancija s iznosom za od 21% do 25% manjim (uključujući i 25%) od prvotno traženoga iznosa garancije potrebno je odrediti financijski ispravak u visini 10% iznosa ugovora, ukoliko je dostavljena bankarska garancija s iznosom za više od 25% manjim od prvotno traženoga iznosa garancije potrebno je odrediti financijski ispravak u visini 25% iznosa ugovora). Napomena: analogno se primjenjuje i na sve dodatke predmetnog ugovora o nabavi, ukoliko je tako određeno dokumentacijom o nabavi te je stoga za odlučivanje o postojanju nepravilnosti prvenstveno potrebno utvrditi sadržaj dokumentacije o nabavi i odredbe ugovora o nabavi odnosno koje obveze za ponuditelja iz istih proizlazeKašnjenje u dostavi bjanko zadužnice ne predstavlja nepravilnost, samo ako umjesto dostavljene bjanko zadužnice pozivom na dostavu ponude nije zahtijevana garancija banke, te ukoliko nije bilo plaćanja odabranom ponuditelju prije dostave jamstva zahtijevanoga u obliku bjanko zadužnice.U svakom slučaju, za odlučivanje o postojanju nepravilnosti u slučaju kašnjenja u dostavljanju bjanko zadužnice te zbog izostanka u dostavi bjanko zadužnice koja je otkrivena tijekom razdoblja izvršenja ugovora o nabavi, razmatra se je li postojala stvarna, odnosno potencijalna opasnost po proračun Europske unije / rizik u financijskom smislu. U odnosu na slučaj kada ponuditelj nije dostavio bjanko zadužnicu, a sukladno ugovoru su izvršene određene usluge ili je isporučena roba odnosno izvršeni su radovi koji su plaćeni, za odlučivanje o postojanju nepravilnosti, razmatra se je li time došlo ili je moglo doći do narušavanja tržišne ravnoteže u korist ponuditelja. | 25 %, 10 % ili 5 % ovisno o ozbiljnosti nepravilnostiU slučaju nepravilnosti zbog nedostavljanja jamstva kod povećanja vrijednosti ugovora korekcija se određuje u odnosu na vrijednost dodatka ili dodataka ugovoru koji nisu bili pokriveni jamstvom, a ne na osnovu vrijednosti cijelog ugovora |
| 17. | Prijevara  | Prijevara je utvrđena na temelju pravomoćne odluke nadležnog pravosudnog tijela. | 100% korekcija  |
| 18. | Sukob interesa sa utjecajem na ishod postupka nabave | Procjenjuje se u skladu s odredbama Pravila za NOJN | 100 % korekcija troška na koji se odnosi |

1. Kako to definiraju pravila općeg poreznog prava, a koji predstavljaju ponuditelja i članove zajednice gospodarskih subjekata. [↑](#footnote-ref-2)
2. Obuhvaća povezane osobe kako to definiraju pravila općeg poreznog prava, te srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika NOJN-a kada se radi o čelniku te članu upravnog, upravljačkog ili nadzornog tijela NOJN-a. [↑](#footnote-ref-3)
3. Obuhvaća čelnika te člana upravnog, upravljačkog i nadzornog tijela NOJN-a, člana stručnog povjerenstva za nabavu (ako je ono osnovao i djeluje), drugu osobu koja je uključena u provedbu ili koja može utjecati na odlučivanje naručitelja u postupku nabave, te osobe kod pružatelja usluga nabave koji djeluju u ime NOJN-a. [↑](#footnote-ref-4)
4. U slučaju dodjele ugovora čiji su predmet različite vrste nabave (radovi i robe/usluge), smatra se da su predmet nabave radovi ukoliko je udio u procijenjenoj vrijednosti nabave koji se odnosi na radove 50% ili više. [↑](#footnote-ref-5)
5. [↑](#footnote-ref-6)
6. Rok počinje teći od prvog sljedećeg dana od dana slanja ili objave Poziva na dostavu ponuda. Ako posljednji dan roka pada na državni blagdan, subotu ili nedjelju, rok istječe protekom prvog sljedećeg radnog dana. [↑](#footnote-ref-7)
7. Uvjeti sposobnosti se mogu odnositi na sposobnost za obavljanje profesionalne djelatnosti, ekonomsku i financijsku sposobnost, tehničku i stručnu sposobnost. [↑](#footnote-ref-8)
8. Financijska korekcija se primjenjuje na ukupni iznos svih ugovora koji su umjetno podijeljeni osim onih koji su imali jednaku razinu transparentnosti poziva koju bi morali imati i da je postupak ispravno proveden. [↑](#footnote-ref-9)
9. Vezano za kriterije koji se propisuju posebno je istaknuto da isti ne smiju biti diskriminatorni, moraju biti povezani s predmetom nabave te moraju biti proporcionalni predmetu nabave, a u slučajevima kada su ti kriteriji toliko specifični da ih nije moguće opisati potrebno je koristiti izraz "jednakovrijedno" kako bi se osiguralo tržišno natjecanje. [↑](#footnote-ref-10)
10. Osim ako NOJN ne može jasno prikazati da odbijena ponuda ni u kojem slučaju ne bi bila prihvaćena i da stoga nepravilnost nije imala nikakav financijski učinak. [↑](#footnote-ref-11)
11. Ograničeni stupanj fleksibilnosti se može primijeniti na izmjene ugovora nakon dodjele čak i ako takva mogućnost nije predviđena i ako relevantna detaljna pravila za implementaciju nisu predviđena u pozivu na dostavu ponuda na jasan i jednoznačan način. Kada takva mogućnost nije predviđena u pozivu, izmjene ugovora su dopuštene, ako nisu značajne. [↑](#footnote-ref-12)